Wayne Rooney

Detstvo

Narodil sa 24. októbra 1985 v Liverpoole, Merseyside. Wayne bol prvým dieťaťom rodičov Thomasa Wayne a Jeanette Marie Rooney. Má mladších bratov Greama a Johna s ktorými navštevoval školu De La Salle School. Wayne začal fandiť miestnemu klubu Everton a jeho vzorom bol Duncan Ferguson.

Everton

Potom čo vynikal v kluboch Liverpool Schoolboys a Dynamo Brownwings, podpísal ako 10-ročný žiacku zmluvu s Evertonom. Bol súčasťou mládežníckeho celku a po strelení gólu v FA Youth Cupe odhalil tričko pod dresom s nápisom “Raz modrý, navždy modrý.” Pokiaľ nedovŕšil 17 rokov a nemohol podpísať profesionálnu zmluvu, hral za 80 libier týždenne a býval s rodinou v jednej z najhorších miestnych štvrtí. 
19. októbra 2002, 5 dní pred jeho 17. narodeninami, strelil víťazný gól úradujúcemu majstrovi Arsenalu a ukončil tak 30 zápasovú neporaziteľnosť Londýnčanov. Tento gól z neho spravil najmladšieho strelca v histórii Premier League. Tento rekord už prekonal James Milner a neskôr aj James Vaughan. Bol menovaný stanicou BBC Sports ako Young Personality of the year 2002-03. 
Na konci sezóny 2003-04 Rooney kritizoval neschopnosť klubu dostať sa do Európskych pohárov(v minulej sezóne skončili na 7. mieste a v sezóne 2003-04 až na 17.). Žiadal prestup ktorý Everton odmietol pokiaľ niekto neponúkne 50 miliónov libier. Trojročnú zmluvu na 12 tisíc libier týždenne jeho agent v auguste 2004 odmietol. O prestup sa zaujímal Manchester United a Newcastle United. Denník The Times oznámil že prestúpil za 18.5 milióna libier do Newcastlu, čo potvrdil aj jeho agent ale Manchester nakoniec vyhral prestupovú vojnu a Rooney sa za sumu 25.6 milióna libier sťahoval z Evertonu na Old Trafford.  V tom čase to bola najvyššia suma za hráča mladšieho ako 20 rokov. Rooney mal stále iba 18 rokov keď odchádzal z Evertonu. 
1. septembra 2006 manažér Evertonu David Moyes žaloval Wayna za urážku v bulvárnom denníku The Daily Mail, ktorý uverejnil úryvky z Rooneyho autobiografie . Prípad bol uzavretý 3. júna 2008 mimosúdnym  vyrovnaním vo výške 500 tisíc libier a Rooneyho ospravedlnením.

Manchester United

Rooney zažil premiéru v drese United 28. septembra 2004 pri výhre 6:2 nad Fenerbahce v skupinovej fáze Ligy majstrov. Hneď v svojej premiére vsietil hetrik a pridal asistenciu. V septembri 2005 bol vylúčený v zápase Ligy majstrov proti Villarealu za sarkastický potlesk rozhodcovi, ktorý mu predtým ukázal žltú kartu za neúmyselný faul na protihráča. Jeho prvou trofejou v drese United bol Ligový pohár v roku 2006. Vo víťaznom finále 4:0 proti Wiganu Athletic strelil 2 góly a bol vyhlásený mužom zápasu. V lige aj napriek nepresvedčivému štartu do sezóny bojovali o titul až do apríla, kedy ich porazila Chelsea 3:0 a získala tak titul.
Rooney bol 4. augusta 2006 vylúčený na turnaji v Amsterdame v zápase proti Portu potom, čo zasiahol protihráča Pepeho lakťom. Bol potrestaný trojzápasovým dištancom od FA potom čo dostala 23 stranovú správu od rozhodcu Ruuda Bossena. Rooney napísal odvolanie, pretože to bol trest z priateľského zápasu. Tiež hrozil, že pokiaľ nebude trest zrušený, FA nebude môcť používať jeho meno pre komerčné účely, ale FA nemala moc na takéto rozhodnutie.
Počas prvej polovice sezóny 2006-07, Rooney ukončil 10 zápasovú sériu bez gólu hetrikom do siete Boltonu Wanderers, a podpísal predĺženie zmluvy o ďalšie 2 roky až do roku 2012. Na konci apríla, po dvoch góloch v štvrťfinále Ligy majstrov pri celkovom víťazstve 8:3 proti AS Rím a ďalších dvoch góloch v semifinále proti AC Miláno, mal na konte 23 gólov vo všetkých súťažiach, rovnako ako jeho spoluhráč Cristiano Ronaldo. 
Rooney získal v sezóne 2006-07 svoj prvý titul v Premier League] a tiež druhé miesto v FA Cupe.
United po sezóne oznámili, že Rooney dostane po Ruudovi van Nistelrooyovi ktorý odišiel do Realu Madrid číslo 10 na drese. S novým číslom bol predstavený bývalým útočníkom United Denisom Lawom na tlačovej konferencii 28. júna 2007. Law obliekal dres s číslom 10 počas svojho pôsobenia v United v 60. a na začiatku 70. rokov.
12. augusta 2007 si Rooney zlomil ľavý priehlavok pri bezgólovej remíze s Readingom. To isté zranenie utrpel už predtým v roku 2004. Po šiestich týždňoch sa vrátil pri víťazstve 1:0 v základnej skupine Ligy majstrov proti AS Rím a to hneď víťazným gólom. Po mesiaci od návratu si počas tréningu poranil členok a chýbal ďalšie 2 týždne. Vrátil sa 3. decembra v zápase proti Fulhamu, v ktorom odohral 70 minút. Rooney vynechal v sezóne 2007-08 celkovo 10 zápasov a ukončil sezónu s 18 gólmi. Manchester zvíťazil v Premier League a tiež v Lige majstrov, keď v prvom čisto anglickom finále porazil Chelsea po penaltovom rozstrele. 
5. októbra 2008 po víťazstve nad Blackburnom, sa stal Rooney najmladším hráčom v histórii ktorý nastúpil v 200 zápasoch Premier League. Potom čo strelil gól Wiganu po 54 sekundách, odkrýval z ihriska s poranenou podkolennou šľachou. Jeho náhradník Carlos Tévez, sa zranil krátko po príchode na ihrisko, no nakoniec zápas dohral. Rooney bol mimo hru 3 týždne a vynechal po jednom zápase v Ligovom pohári a FA Cupe a tiež štyri zápasy v Premier League.

Spor s Paulom Stretfordom

V júli 2002, keď hral Rooney za Everton, agent Paul Stretford ponúkol Waynovi a jeho rodičom 8 ročnú zmluvu s agentúrou Proactive Sports Management. V tom čase mal už Rooney podpísanú zmluvu s inou agentúrou. Stredfordova zmluva nebola oznámená FA a tak bol obvinený z nekalého správania. V októbri 2004 Stretford tvrdil, že Rooneyho prvý agent John Hyland a ďalší dvaja muži sa mu vyhrážali a vydierali ho o podiel z Rooneyho zárobkov. 
9. júla 2008 bol Stretfordov prípad uzavretý. Kontrakt ktorý podpísal s Waynom bol o 2 roky dlhší ako dovoľujú smernice FA a tak musel zaplatiť pokutu 300 tisíc libier a dostal 18 mesačný zákaz činnosti ako futbalový agent.

Reprezentačná kariéra

Rooney sa stal najmladším hráčom v anglickej reprezentácii, keď nastúpil ako 17 ročný 12. februára 2003 v priateľskom zápase proti Austrálii. V tom istom veku sa stal aj najmladším strelcom v reprezentácii. Jeho rekord prekonal v júni 2006 o 36 dní mladík Arsenalu Theo Walcott. 
Jeho prvým turnajom bolo EURO 2004 na ktorom sa stal najmladším strelcom v histórii, keď sa dvakrát trafil proti Švajčiarsku. O štyri dni neskôr prekonal jeho rekord švajčiarsky mladík Johan Vonlanthen. Rooney utrpel zranenie v štvrťfinále proti Portugalsku, v ktorom Anglicko vypadlo na penalty. 
Po zranení v aprílovom zápase Premier League, začali Rooneyho preteky o MS 2006. Angličania sa pokúsili urýchliť rekonvalescenciu použitím kyslíkovej dlahy, čo umožnilo jeho štart v zápase základnej skupiny proti Trinidadu a Tobago a Švédsku. Nepodarilo sa mu však vrátiť do starej formy a bez jeho jediného gólu vypadli Angličania opäť v štvrťfinále na penalty. 
Rooney bol vylúčený v 62. minúte štvrťfinále potom, čo stúpil na portugalského obrancu Ricarda Carvalha pri súboji o loptu. Incident sa odohral priamo pred rozhodcom Horaciom Elizondom. Rooneyho spoluhráč s United Cristiano Ronaldo urgoval u rozhodcu aby vylúčil Rooneyho. Elizondo vylúčil Rooneyho potom, čo Ronaldo žmurkol na striedačku Portugalska. Rooney poprel úmysel stúpiť na Carvalha. Elizondo na druhý deň potvrdil že Rooney bol vylúčený za priestupok na Carvalha. Rooney dostal pokutu 5 000 švajčiarskych frankov.

Osobný život

Rooney je rímsky katolík. Svoju ženu Coleen stretol v poslednom ročníku na strednej škole. Zobrali sa 12. júna 2008 po šesťročnej známosti, napriek afére s prostitútkou z Liverpoolu v roku 2004. Wayne povedal: “Bol som mladý a hlúpy. Bola to doba keď som bol veľmi mladý a nezrelý a bolo to predtým než som sa usadil s Coleen.“ Máa tetovanie so slovami „Just Enough Education To Perform“, čo je aj názov albumu jeho obľúbenej skupiny Stereophonics. Coleen zariadila, aby kapela zahrala na ich svadbe. Svadba sa konala v katolíckom kostole La Cervara pri talianskom Janove, napriek varovanie miestnej biskupskej kancelárie, ktorá tvrdila, že La Cervara je posvätná a nie je vhodná na svadbu. Odporúčala iný kostol vzdialený 5 míľ. Napriek tomu pár ignoroval rady a otec Edward Quinn, ich farár z Croxtethu, odslúžil obrad pri ktorom si vymenili obrúčky. 
V apríli 2006 vysúdil 100 tisíc libier za ohováranie od denníkov The Sun a New of the World, ktoré napísali že Wayne napadol Coleen v nočnom klube. Rooney venoval peniaze na charitu.
Rooney býva vo vile v dedine Prestbury, Cheshire, ktorú postavila spoločnosť manželky bývalého útočníka Sheffieldu United Ashleyho Warda. Tiež vlastní nehnuteľnosť v Port Charlotte na Floride. Má psa, francúzskeho mastifa. 
Máá podpísané reklamné zmluvy s firmami Nike, Nokia, Ford, Asda a Coca-Cola. Objavil sa na štyroch obaloch britskej verzie hry FIFA od roku 2005 do roku 2008. Má sa objaviť tiež na pripravovanej hre FIFA 10. 
9. marca 2006 podpísal Rooney najväčšiu zmluvu na športové knihy v histórii s vydavateľstvom HarperCollins, ktorá mu garantuje 5 miliónov libier + časť zo ziskov za minimálne 5 kníh ktoré budú vydané v nasledujúcich 20 rokoch. Prvou knihou bola autobiografia s názvom My Story So Far, napísal ju Hunter Davies a vyšla po Majstrovstvách sveta. Druhá publikácia The Official Wayne Rooney Annual bola určená tínedžerom a napísal ju futbalový žurnalista Chris Hunt. 
V júli 2006 šli Rooneyho právnici do organizácie Spojených národov WIPO, aby získali vlastníctvo internetových domén waynerooney.com a waynerooney.co.uk. Obidve si zaregistroval v roku 2002 waleský herec Huw Marshall. O tri mesiace neskôr udelila WIPO Rooneymu práva na doménu waynerooney.com.
7. apríla 2009 oznámila Coleen, že pár očakáva prvého potomka v priebehu októbra.
2. novembra 2009 Coleen porodila syna, ktorý dostal meno Kai Wayne Rooney.
21. mája 2013 sa páru narodil druhý syn, ktorý dostal meno Klay Anthony.